Kõiges ei ole REKK süüdi  Ühe variandi pakub Allar Veelmaa koos kümne õpetajaga haridus- ja tea­dusministrile koostatud pöördumises (http://www.hot.ee/mateopsid/ministrile.htm, vt ka artikkel "Mate­maatikaõpetajaid hirmutab õppeaine riigieksami raskus", 28.05. PM). See variant kõlab jalustrabavalt lihtsalt tuleb maha võtta matemaatika riigieksami komisjoni esinaine Helgi Uudelepp. Ka Jaan Reimand suunab oma  artikli kokkuvõttes kriitikanoole  Riik­liku Eksami- ja Kvalifikatsiooni­kes­kuse pihta.  Jah, REKK koordineerib tõepoolest riigieksamite korraldamist ja näiteks ülesannete sõnastusvead lähevad kindlasti REKKi kapsaaeda, kuid kas Jaan Reimand lahkab väärsõnastuste probleemi? Ei, ta räägib hoopis riigieksamite tulemuste statistika vigasest interpreteerimisest ja mitte-eesmärgipärasest kasutamisest ajakirjanduses. Kui riigieksamid on kord tehtud ja tulemused avaldatud, ei saa kindlasti enam  REKKi koolide reastamises või koolidepoolsetes "tungivates soovitustes" süüdistada.  Veelmaa & Co mahauudelepp.com-  pöördumine toob välja veel mitu kitsaskohta. Olen kindel, et REKK laseb ka praeguse komisjoni esinaise jätkamise korral järgmisel aastal hea meelega välja eksamivihikud, kus jääb kirjutamiseruumi ka suurema käekirjaga õpilastele, kui see aitab paranda­da kellegi eksamitulemust. Mis aga puudutab ülesannete raskusastet, siis selle koha pealt tahaksin kõnealusele pöördumisele natuke  vastu vaielda.